הבנייה לגובה בעיר לונדון החלה בשנת 1098, עם תחילת בנייתו של המגדל הלבן של מצודת לונדון. המבנה הראשון שהתנשא לגובה של יותר מ-100 מטרים היה קתדרלת סנט פול הישנה. עם השלמת בנייתה, בשנת 1310, היה גובהה 150 מטרים. הקתדרלה הייתה גם למבנה הגבוה ביותר בעולם עד שנת 1311, עם השלמת בנייתה של קתדרלת לינקולן בלינקולן, אנגליה. בשנת 1549, שבה להיות קתדרלת סנט פול הישנה למבנה הגבוה ביותר בעולם עקב קריסת המגדל המחודד בראש קתדרלת לינקולן. למרות קריסתו של המגדל המחודד בראש קתדרלת סנט פול הישנה ב-4 ביוני 1561, עקב מכת ברק, היא נותרה המבנה הגבוה בלונדון. בספטמבר 1666 נשרפה כליל בשרפה הגדולה של לונדון. כעת הייתה קתדרלת סאת'ק לבניין הגבוה בלונדון - גובהה 50 מטרים. מאז ועד שנת 1710, אף מבנה לא התקרב לגובה 100 מטרים, עד בנייתה המחודשת של קתדרלת סנט פול המוכרת כיום. הקתדרלה הייתה ועודנה בגובה 111 מטרים ונותרה לבניין הגבוה בעיר עד אוקטובר 1965, עם השלמת בנייתו של מגדל בריטיש טלקום.